02.09.2009 17:47   Intervjuus YLE Uutistele rääkis Stubb, et Venemaa ja Saksamaa jätsid arutelust kõrvale teised EL-i riigid.    "See oli pikka aega Venemaa ja Saksamaa vaheline kahepoolne ettevõte, kuid selles asjas oleks tulnud nõu pidada mitme teise EL-i riigiga," rääkis Stubb. "Aga ehk on see ka näide sellest, et EL tõesti vajab ühtset energiapoliitikat, et seda tüüpi otsus tehtaks koos."    Stubb ütles, et ta  loodab, et toimunust õpitakse ning järgmisel korral tegutsetakse "natuke teistmoodi".    Soome valitsus kavatseb septembris-oktoobris anda loa gaasijuhtme ehitamiseks Soome majandusvööndis. Lisaks sellele teevad Soome keskkonnaküsimustega tegelevad riigiasutused otsused gaasijuhtme ehituslubade kohta.    Sarnaselt kogu valitsusega käsitleb ka Stubb gaasijuhet keskkonnaküsimusena. Ta ei taha aga ennustada valitsuse seisukohta.    "Kindlasti on seda tüüpi otsustega kiire, aga mina ei  taha ennustada valitsuse seisukohta," ütles Stubb. "Sellest on käesoleval ajal veel puudu näiteks töö- ja majandusministeeriumi ettepanek."